་བར་མཛད་དུ་གསོལ། གནས་སྐབས་སུའང་ལས་དང་ཉོན་མོངས་པའི་དབང་གིས་བྱུང་བའི་གནོད་པ་དང་། སྡུག་བསྔལ་གྱི་བྱེ་བྲག་གདོན་ཆེན་པོ་བཅོ་བརྒྱད་དང་། བགེགས་རིགས་སྟོང་ཕྲག་བརྒྱད་ཅུ་དང་། ལོག་འདྲེན་དང་། གཟའ་དང་། རྒྱུ་སྐར་དང་། བྱད་སྟེམས་དང་། ཕ་རོལ་གྱི་རིག་སྔགས་ལས་བྱུང་བའི་གནོད་པ་ཐམས་ཅད་ཞི་བར་མཛད་དུ་གསོལ། མེ་དང་། ཆུ་དང་། ས་གཡོ་བ་ལ་སོགས་པ་འབྱུང་བ་ལས་གྱུར་པའི་གནོད་པ་དང་། ལོ་ཉེས་དང་། དགྲའི་གནོད་པ་ལ་སོགས་པ་འཇིགས་པ་ཆེན་པོ་བཅུ་དྲུག་དང་། མུ་གེ་དང་། མི་ནད་དང་། ཕྱུགས་ནད་དང་། ནད་བཞི་བརྒྱ་རྩ་བཞི་དང་། དབུལ་ཞིང་ཕོངས་པ་དང་། དུས་མ་ཡིན་པར་འཆི་བའི་སྡུག་བསྔལ་དང་། དེ་དག་གི་རྒྱུ་བསམ་སྦྱོར་ངན་པ་ཐམས་ཅད་ཞི་བར་མཛད་དུ་གསོལ། ཁྱད་པར་དུའང་བདག་ཅག་དཔོན་སློབ་ཡོན་མཆོད་འཁོར་དང་བཅས་པ་ཐམས་ཅད་ཀྱི་སྔོན་གྱི་ལས་ལས་གྱུར་ཀྱང་རུང་། འཕྲལ་གྱི་རྐྱེན་ལས་གྱུར་ཀྱང་རུང་སྟེ་ཕྱི་ནང་གི་ཉེ་བར་འཚེ་བ་དང་། ལུས་སེམས་ལ་གནོད་པར་བྱེད་པའི་གདོན་བགེགས་དང་ནད་ལ་སོགས་པ་ལུས་ཀྱི་སྡུག་བསྔལ་བ་དང་། སེམས་ཀྱི་ཡིད་མི་བདེ་བ་དང་། སྐལ་བ་ངན་པ་དང་། རྨི་ལམ་ངན་པ་དང་། མཚན་མ་ངན་པ་དང་། ལུས་དང་སྲོག་དང་། ལོངས་སྤྱོད་དང་། སྐལ་བ་དང་། དགེ་བ་སྒྲུབ་པ་ལ་བར་དུ་གཅོད་པ་ཐམས་ཅད་ཞི་བར་མཛད་དུ་གསོལ། མདོར་ན་བདག་དང་སེམས་ཅན་ཐམས་ཅད་ཀྱི་གནས་སྐབས་སུའང་མི་མཐུན་པའི་ཕྱོགས་ཐམས་ཅད་ཉེ་བར་ཞི་ནས་འོག་མིན་གྱི་སྲིད་པའི་མཐར་ཐུག་པའི་འཇིག་རྟེན་པའི་དངོས་གྲུབ་མཐའ་དག་འགྲུབ་པ་དང་། མཐར་ཐུག་སྒྲིབ་གཉིས་བག་ཆགས་དང་བཅས་པ་མ་ལུས་པ་ཞི་བའི་ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་བྱིན་གྱིས་བརླབ་ཏུ་གསོལ། བླ་མ་དང་ནས། དགོངས་སུ་གསོལ། བདག་ཅག་རྣམས་སོ་སོའི་སྐྱེ་བོར་གྱུར་པས་སེམས་ཉོན་མོངས་པ་ཅན་དུ་གྱུར་ནས། ལུས་ངག་ཡིད་གསུམ་གྱི་སྤྱོད་པ་ཉོན་མོངས་པ་དང་འདྲེས་ཤིང་བག་མེད་པར་གྱུར་ནས། རྣལ་འབྱོར་ལ་དབང་མ་ཐོབ་པས་སེམས་བྱིང་བ་དང་རྒོད་པའི་དབང་དུ་གྱུར་ཏེ། ཏིང་ངེ་འཛིན་མི་གསལ་བ་དང་། སྙིགས་མ་ལྔའི་དུས་ཀྱི་དབང་གིས་ཉེ་བར་མཁོ་བའི་ཡོ་བྱད་མ་འབྱོར་པ་དང་། མཆོད་རྫས་མེད་ཅིང་ངན་པ་དང་། བརྗེད་ངས་པ་དང་། ཤེས་བཞིན་མ་ཡིན་པའི་དབང་དུ་གྱུར་ནས། ཆོ་ག་ལྷག་པ་དང་། ཆད་པ་དང་། སེར་སྣའི་དབང་གིས་མཆོད་པ་ངན་ཞིང་ཆུང་བ་དང་། གཏི་མུག་གི་དབང་གིས་རྒྱུད་སྡེ་ནས་བྱུང་བའི་ཆོ་ག་བཞིན་དུ་མ་ལྕོགས་པ་ལ་སོགས་པ་འཁྲུལ་ཞིང་ནོངས་པ་ཐམས་ཅད་བཟོད་པར་བཞེས་ནས་བདག་ཅག་གི་ལམ་དང་དངོས་གྲུབ་ཀྱི་བར་ཆད་དུ་མི་འགྱུར་བར་བྱིན་གྱིས་བརླབ་ཏུ་གསོལ། ཨོཾ་བཛྲ་སཏྭ་ས་མ་ཡ། མ་ནུ་པཱ་ལ་ཡ། བཛྲ་སཏྭ་ཏྭེ་ནོ་པ། ཏིཥྛ་དྲྀ་ཌྷོ་མེ་བྷ་ཝ། སུ་ཏོཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སུ་པོཥྱོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙིཏྟཾ་ཤྲེ་ཡཿཀུ་རུ་ཧཱུྃ། ཧ་ཧ་ཧ་ཧ་ཧོཿ བྷ་ག་ཝཱ་ན་སརྦ་ཏ་ཐཱ་ག་ཏ་བཛྲ་མཱ་མེ་མུཉྩ། བཛྲཱི་བྷ་ཝ་མ་ཧཱ་ས་མ་ཡ་སཏྭ་ཨཱཿ ༣ མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཡང་བཟོད་པར་མཛད་དུ་གསོལ། །ལྷག་པ་དང་ནི་ཆད་པ་དང་། །ཆོ་གའི་ཡན་ལག་ཉམས་པ་དང་། །བདག་གིས་བརྗེད་ངས་ཅི་མཆིས་པ། །དེ་ཡང་བཟོད་པར་མཛད་དུ་གསོལ། །སེར་སྣའི་དབང་གྱུར་མི་མཁས་པས། །མཆོད་པ་ངན་ཞིང་བཤམས་ཉེས་པ། །མགོན་པོ་ཐུགས་རྗེ་ཆེ་ལྡན་པས། །དེ་ཡང་བཟོད་པར་མཛད་དུ་གསོལ། །བག་མེད་སྤྱོད་པ་མ་དག་པས། །རྒྱུད་ལས་བྱུང་བའི་ཆོ་ག་བཞིན། །མ་ལྕོགས་འཁྲུལ་པ་ཅི་མཆིས་པ། །དེ་ཡང་བཟོད་པར་མཛད་དུ་གསོལ། །གང་ཡང་བདག་བློ་གཏི་མུག་པས། །ལེགས་བྱས་འདི་ལ་ཉེས་གྱུར་གང་། །གང་ཕྱིར་ལུས་ཅན་སྐྱབས་གྱུར་པས། །དེ་ཀུན་མགོན་པོས་བཟོད་པར་མཛོད། །དགེ་བའི་རྩ་བ་དེའང་སེམས་ཅན་ཐམས་ཅད་དང་ཐུན་མོང་དུ་བྱས་ཏེ། དགེ་བའི་རྩ་བ་འདི་དག་གིས་བདག་དང་སེམས་ཅན་ཐམས་ཅད་འཇིག་རྟེན་དང་འཇིག་རྟེན་ལས་འདས་པའི་རྒུད་པ་ཐམས་ཅད་དང་བྲལ་བར་གྱུར་ཅིག །འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་དང་ཡང་དག་པར་ལྡན་པའི་བདེ་བ་ཉིད་དང་ཡིད་བདེ་བ་ཉིད་ཀྱིས་མིའི་མཆོག་སངས་རྒྱས་སུ་ཚེ་འདི་ཉིད་ལ་གྱུར་ཅིག །བདག་གི་དགེ་བའི་ལས་རྣམས་འདི་དག་གིས། །འཇིག་རྟེན་དུ་ནི་མྱུར་དུ་སངས་རྒྱས་ཤོག །འགྲོ་ལ་ཕན་ཕྱིར་ཆོས་རྣམས་སྟོན་བགྱིད་ཅིང་། །སེམས་ཅན་སྡུག་བསྔལ་མང་པོས་གཟིར་ལས་སྒྲོལ། །བདག་དང་འགྲོ་ལ་ཐུགས་བརྩེའི་ཕྱིར། །ཉིད་ཀྱི་རྫུ་འཕྲུལ་མཐུ་ཡིས་ནི། །ཇི་སྲིད་མཆོད་པ་བདག་འབུལ་ན། །དེ་སྲིད་བཅོམ་ལྡན་འདས་མ་འཁོར་དང་བཅས་པ་ཐམས་ཅད་རྡུལ་ཚོན་གྱི་དཀྱིལ་འཁོར་ལ་བརྟན་པར་བཞུགས་ནས་འགྲོ་བ་སེམས་ཅན་གྱི་དོན་མཛད་དུ་གསོལ། ཨོཾ་སུ་པྲ་ཏིཥྛ་བཛྲཱ་ཡ་སྭཱ་ཧཱ། ཞེས་བརྟན་བཞུགས་བྱ། སངས་རྒྱས་རྫུ་འཕྲུལ་ཆེ་དང་ལྡན་པ་དེ་དག་ལ། །ལྷ་གང་མངོན་པར་རབ་ཏུ་དང་བ་ཡོད་པ་ཡི། །ལྷ་དེ་མགུ་ཞིང་ཡིད་ཀྱི་རབ་ཏུ་དགའ་གྱུར་ནས། །རབ་ཏུ་དང་བའི་སེམས་ཀྱིས་བདག་དང་སྦྱིན་བདག་བསྲུང་བར་གྱུར་ཅིག །དགེ་བ་འདི་ཡིས་མྱུར་དུ་བདག །སྲུང་བ་ལྔ་པོ་འགྲུབ་གྱུར་སོགས་བརྗོད། དེ་ནས་སྨོན་ལམ་ནི། །༈ སྲས་བཅས་རྒྱལ་བའི་མཁྱེན་བརྩེ་ནུས་པའི་འཕྲུལ། །གཅིག་བསྡུས་རིག་སྔགས་ལྷ་མོའི་ཚུལ་བཟུང་ནས། །བདུད་དང་བགེགས་རིགས་མི་མཐུན་ཕྱོགས་སྲུང་བའི། །བླ་མ་མཆོག་དང་དབྱེར་མེད་གང་དེར་འདུད། །རིགས་ལྔའི་ཡེ་ཤེས་བཅོམ་ལྡན་གཙོ་མོ་ལྔ། །ཕྱོགས་སྐྱོང་གཟའ་སྐར་རྒྱལ་ཆེན་བཞི་ལ་སོགས། །ལྔ་བཅུ་རྩ་དྲུག་དཀྱིལ་འཁོར་ལྷ་ཚོགས་རྣམས། །བསྒྲུབ་ཅིང་མཆོད་པའི་རྣམ་དཀར་ཕུང་པོ་དེས། །བདག་སོགས་དེང་ནས་ཚེ་རབས་ཐམས་ཅད་དུ། །དལ་འབྱོར་རྟེན་ཐོབ་རྒྱལ་བའི་བསྟན་དང་མཇལ། །བཤེས་གཉེན་དམ་པས་འབྲལ་མེད་རྗེས་བཟུང་སྟེ། །ཚུལ་གནས་ཐོས་བསམ་སྒོམ་གསུམ་མཐར་ཕྱིན་ཤོག །ངེས་འབྱུང་བྱང་སེམས་ལྟ་བ་རྣམ་དག་གི །གྲུ་ཆེན་བསྐྱོད་ནས་བྱ་རྒྱུད་རྒྱ་མཚོ་ལས། །གཟུངས་ཆེན་གྲྭ་ལྔའི་ནོར་བུ་ལེགས་བླངས་ཏེ། །རྩེ་གཅིག་བསྒྲུབ་པའི་རྒྱལ་མཚན་རྩེར་མཆོད་ཤོག །ཕྱི་ནང་ཁྲུས་བྱས་གསོ་སྦྱོང་བརྟུལ་ཞུགས་བླངས། །བདག་གནས་རྣལ་འབྱོར་བསྲུང་ཞིང་བྱིན་བརླབས་ཏེ། །ཚོགས་ཞིང་སྤྱན་དྲངས་བསག་སྦྱང་དཔྱིས་ཕྱིན་ནས། །རྣམ་དག་ལྷ་ཡི་འཁོར་ལོ་སྒོམ་པར་ཤོག །མེ་གནས་སྒྲ་གནས་ལ་སོགས་བསམ་གཏན་དང་། །བཟླས་བརྗོད་ཡན་ལག་རྣམ་པ་བཞི་རྫོགས་ནས། །རང་གཞན་དོན་དུ་བྱབ་བསྲུང་འཁོར་ལོ་སོགས། །རབ་འབྱམས་ཕྲིན་ལས་ཐོགས་མེད་འགྲུབ་པར་ཤོག །གཟུངས་སྔགས་སྟོབས་དང་ཏིང་འཛིན་བསྒོམས་པའི་མཐུས། །ཉམ་ཐག་འགྲོ་བའི་ནད་གདོན་བར་ཆད་རྣམས། །བདག་གིས་མཐོང་ཐོས་དྲན་རེག་གིས་བསལ་ཏེ། །བདེ་དགའ་རྒྱ་མཚོའི་དཔལ་ལ་འགོད་པར་ཤོག །དེ་ལྟར་ལྷག་བསམ་ཞིང་སར་ལེགས་བཏབ་པའི། །སྨོན་ལམ་ས་བོན་རེ་འབྲས་མྱུ་གུ་རྣམས། །བླ་མ་ཡི་དམ་བྱིན་རླབས་ཆར་རྒྱུན་གྱིས། །ཇི་བཞིན་སྨིན་ནས་བསམ་དོན་ཀུན་འགྲུབ་ཤོག །ཅེས་དང་བཀྲ་ཤིས་ནི། ༈ རྣམ་དག་འོད་གསལ་འཆི་མེད་ལམ་ཡངས་སུ། །བཅོམ་ལྡན་ལྷ་མོ་ལྔ་ཡི་སྤྲིན་འཁྲིགས་ནས། །བྱིན་རླབས་ཆར་འབེབས་དགེ་མཚན་དབྱར་སྐྱེས་སྒྲས། །ཨེ་མ་དེ་རིང་སྙིང་དབུས་བདུད་རྩི་སྦྱིན། །རྣལ་འབྱོར་བདག་ནི་དགའ་བས་མིག་བགྲད་ནས། །མཆོག་གསུམ་ཏིལ་གྱི་གོང་བུ་བཞིན་དུ་ལྟ། །རབ་སྙན་མགྲིན་པའི་རྫ་རྔ་དང་བཅས་ནས། །ཤིས་བརྗོད་མེ་ཏོག་ཕྲེང་བ་སྤེལ་བར་བྱ། །ཤཱཀྱའི་རྒྱལ་པོ་གསང་བདག་ཛེ་ཏ་རི། །རྡོ་རྗེ་གདན་པ་བ་རི་ལོ་ཙཱ་བ། །རྒྱལ་བ་ཀུན་དངོས་བུ་སྟོན་ཡབ་སྲས་སོགས། །རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག །རིག་པའི་རྒྱལ་མོ་སོ་སོར་འབྲང་མ་དང་། །སྟོང་ཆེན་རབ་འཇོམས་རྨ་བྱ་ཆེན་མོ་དང་། །གསང་སྔགས་རྗེས་འཛིན་བསིལ་བའི་ཚལ་ཆེན་ཏེ། །ཡི་དམ་ལྷ་མོ་ལྔ་ཡི་བཀྲ་ཤིས་ཤོག །ཕྱོགས་སྐྱོང་བཅུ་དང་ནམ་མཁའི་གཟའ་ཆེན་དགུ། །རྒྱུ་སྐར་ཉེར་བརྒྱད་འཇིག་རྟེན་སྐྱོང་བ་བཞི། །བར་ཆད་སེལ་ཞིང་འདོད་དོན་ཀུན་འགྲུབ་པའི། །བཀའ་སྡོད་སྲུང་མའི་ཚོགས་ཀྱི་བཀྲ་ཤིས་ཤོག །ཕྱི་རོལ་མདའ་མཚོན་དྲྭ་བས་ཡོངས་སུ་དཀྲིགས། །ནང་དུ་སྲུང་བའི་འཁོར་ལོ་མེ་རིས་འབར། །ཡོན་ཏན་རབ་རྫོགས་གཞལ་མེད་ཁང་ཆེན་མཛེས། །སྣོད་བཅུད་དཀྱིལ་འཁོར་འཁོར་ལོའི་བཀྲ་ཤིས་ཤོག །འབྱུང་པོ་གང་དག་འདིར་ནི་ལྷགས་གྱུར་ཏམ། །སའམ་འོན་ཏེ་བར་སྣང་འཁོད་ཀྱང་རུང་། །སྐྱེ་རྒུ་ཀུན་ལ་རྟག་ཏུ་བྱམས་བྱེད་ཅིང་། །ཉིན་དང་མཚན་དུ་ཆོས་ལ་སྤྱོད་པར་ཤོག །འདིར་ནི་རྒྱལ་བ་དགྲ་རྒྱལ་བདེན་གང་གིས། །ཤིན་ཏུ་བདེན་པར་གསུང་ཞིང་རྫུན་མེད་པ། །བདེན་པ་དེས་ནི་འདིར་ནི་བདེ་ལེགས་ཤོག །དེ་ཀུན་འཇིགས་པ་ཆེ་ལས་ཐར་གྱུར་ཅིག །ཕྱོགས་དང་དུས་དང་གནས་སྐབས་ཐམས་ཅད་དུ་བཀྲ་ཤིས་དང་བདེ་ལེགས་ཆེན་པོས་ཁྱབ་པར་གྱུར་ཅིག །ཛ་ཡ་ཛ་ཡ་སུ་ཛ་ཡ། སྨོན་ལམ་དང་ཤིས་བརྗོད་གཉིས་པོ་ཁོ་བོས་གསར་བྲིས་བྱས་སོ། །༈ སྒྲུབ་མཆོད་གྲོལ་རྒྱུའི་གཤེགས་གསོལ་གྱི་དུས་སུ་སེམས་ཅན་སྡུག་བསྔལ་མང་པོས་གཟིར་ལས་སྒྲོལ། །ཞེས་པ་ཡན་ཆད་ཀྱི་དགེ་རྩ་བསྔོ་བ་ཚར་བ་དང་། ཡིག་བརྒྱ་བཟླ་ཞིང་རོལ་མོ་དང་བཅས་པས་དཀྱིལ་འཁོར་ལ་བསྐོར་བ་བྱ། ཤར་སྒོའི་ཐད་ནས་ཐལ་མོ་སྤྱི་བོར་སྦྱར་ཏེ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་ནས། ཨོཾ་བཛྲ་མུཿབདག་མདུན་གྱི་ཡེ་ཤེས་པ་གཤེགས། དམ་ཚིག་པ་རང་ཉིད་ལ་ཛཿཧཱུྃ་བྃ་ཧོཿ རྡོ་རྗེའི་རྩེས། ཤར། བྱང་། ནུབ། ལྷོའི་ཚངས་ཐིག་ནས་བསུབ། ཨ་ཀཱ་རོ་བརྗོད་ཅིང་ལྷའི་མཚན་མ་མས་རིམ་གྱིས་མཎྜལ་གྱི་སྟེང་དུ་བསྡུ། གཙོ་བོའི་མཚན་མ་རང་གི་སྤྱི་བོར་གཞག །རྡུལ་ཚོན་ཕྱགས། ཐིག་རྗེས་དབྱི། དཀྱིལ་འཁོར་བྲིས་པའི་སར་མེ་ཏོག་གི་ཆར་དང་བཅས་པའི་སྨོན་ལམ་དང་བཀྲ་ཤིས་རྒྱས་པར་བྱའོ། །༈ གཉིས་པ་རས་བྲིས་ལ་བརྟེན་ནས་སྒྲུབ་མཆོད་སོགས་བྱེད་ན། གསོ་སྦྱོང་བླང་བ་ནས་བདག་བསྐྱེད་ཀྱི། རབ་ཏུ་དང་བའི་སེམས་ཀྱིས་བདག་ལ་བསྲུང་བར་མཛད་དུ་གསོལ། ཞེས་པའི་བར་བྱ། དེ་ནས་རས་བྲིས་ཀྱི་དཀྱིལ་འཁོར་བསངས་ཏེ། མདུན་བསྐྱེད་བསྒྲུབ་པ་ནས་བཟུང་འཇུག་བརྟན་བཞུགས་སྨོན་ལམ་ཤིས་བརྗོད་ཀྱི་བར་སྔར་བསྟན་པ་བཞིན་བྱ་སྟེ། གྲོལ་བའི་ཚེའང་བདག་བསྐྱེད་ཀྱི་གཤེགས་གསོལ་མ་གཏོགས་མདུན་བསྐྱེད་རས་བྲིས་ལ་གཤེགས་གསོལ་མི་མཛད་དོ། །དེ་ལྟར་ཐུགས་སྲས་ལོ་ཙཱ་བས་མཛད་པའི་དཀྱིལ་ཆོག་དང་། ལྷན་ཐབས་བཅོ་བརྒྱད་པ་མཁྱེན་རབ་ཆོས་རྗེའི་མཆོད་དབོན། འཇམ་དབྱངས་རྒྱལ་མཚན་གྱིས་མཛད་པ་སོར་གཞག་བྱས་ཏེ། ཕྱག་ལེན་མ་འཁྲུལ་བར་བཀོད་པ་ཡིན་པས་ཡིད་ཆེས་པའི་གནས་སུ་མཛད་ནས་རང་གཞན་མི་བསླུ་བའི་ཆོ་ག་རྣམ་དག་བརྗོད་ཅིག་ཅེས་བློ་དང་ལྡན་པ་དག་ལ་གསོལ་བ་འདེབས་སོ། །རྒྱུད་གཞུང་གྲུབ་པའི་མན་ངག་ཆུ་གཏེར་ལས། །གྲྭ་ལྔའི་ཕྱག་ལེན་ཙིནྟ་མ་ཎིའི་ཕྲེང་། །བདག་བློའི་དེད་དཔོན་མཆོག་གིས་ཉེར་བླངས་ཏེ། །ཆོག་བསྒྲིགས་ཡི་གེའི་སྲད་བུ་ལ་བརྒྱུས་སོ། །རྣམ་དཔྱོད་སྐེད་སྐབས་ཕྲ་ཞིང་ལྡེམ། །དད་པའི་ནུ་འབུར་མངོན་མཐོས་སྤུད། །སྐལ་བཟང་མཛེས་མ་འགའ་ཡོད་ན། །སྙིང་གི་རྒྱན་མཆོག་འདི་ལོངས་ཤིག །འདི་ཡིས་བློ་དང་མགྲིན་པ་མཛེས་བྱས་ཤིང་། །འཁྲུལ་མེད་ཆོ་གའི་གོམ་སྟབས་ལེགས་བསྒྱུར་ནས། །ཉམས་ལེན་གྲྭ་ལྔའི་ཐང་ལ་ཕྱིན་གྱུར་ན། །དངོས་གྲུབ་གྲོགས་དང་འཕྲད་པར་གདོན་མི་ཟ། །འདི་ནི་བྱད་སྟེམས་ནད་གདོན་ལ་སོགས་པའི། །མི་མཐུན་ཕྱོགས་ལས་རྒྱལ་བའི་དབུ་རྨོག་དང་། །ཚེ་དཔལ་བསོད་ནམས་སྲིད་ཞིའི་ཕུན་ཚོགས་རྣམས། །བདེ་བླག་ཉིད་དུ་འགུགས་པའི་ལྕགས་ཀྱུ་ཡིན། །གང་ཕྱིར་ལམ་འདིར་འཇུག་འདོད་ཤེས་ལྡན་རྣམས། །དབང་དང་དམ་ཚིག་སྡོམ་པ་གཞིར་བཟུང་ནས། །ཆོ་གའི་ཚིག་དོན་བླ་མའི་མན་ངག་ལ། །རིང་དུ་འདྲིས་པར་བྱས་ན་དོན་ཆེན་འགྲུབ། །ཁོ་བོས་གོང་མའི་གསུང་རབ་རི་ཥིའི་ཆུ། །རང་བཟོའི་དུག་ཆུས་བསླད་མིན་འདིར་བཤད་མོད། །མ་དག་བྱིས་བློའི་རྫིང་བུར་དྲངས་པ་ལས། །འགལ་འཁྲུལ་འདམ་གྱིས་རྙོག་ན་མཁས་ལ་འཆགས། །འདི་ལྟར་འབད་ལས་བྱུང་བའི་དགེ་ཚོགས་ནི། །དུང་ལྟར་དཀར་བ་གང་ཞིག་བསགས་པ་དེས། །སྡུག་བསྔལ་དུ་མས་མནར་བའི་འགྲོ་བ་རྣམས། །བདག་ཉིད་གཅིག་པུས་སྲུང་སྐྱོབ་བྱེད་གྱུར་ཅིག །ཅེས་གཟུངས་གྲྭ་ལྔའི་ཆོ་གའི་ཕྱག་ལེན་ནག་པོ་འགྲོ་ཤེས་སུ་བཀོད་པ་མཁས་པའི་མགུལ་རྒྱན་ཙིནྟ་མ་ཎིའི་ཕྲེང་བ་ཞེས་བྱ་བ་འདི་ནི། བླ་ཆེན་དགེ་སློང་བློ་གསལ་མི་ཕམ་གྱིས་ཡུན་རིང་པོ་ནས་བསྐུལ་ཞིང་། ལྷག་པར་དེང་སང་གི་སྐྱེ་བོ་ཉེར་འཚེ་མང་པོས་ཟིན་པ་རྣམས་ལ། འདིའི་ཆོ་གས་ཕན་ཐོགས་འབྱུང་བའི་སྒོ་དུ་མ་ཞིག་མཐོང་ཡང་། དུས་དབང་གིས་བསྲུང་བ་དང་རིམ་གྲོ་འགང་ཆེས་ནས་བྱེད་སྲོལ་ཉམས་ཏེ། ཉང་སྟོད་དཔལ་འཁོར་སྡེ་ཆེན་དང་། རང་གནས་ཞྭ་ལུའི་ཆོས་གྲྭར་ཆོ་ག་གཏོང་བའི་རིགས་ཀྱང་རི་མོར་བྲིས་པའི་མར་མེ་བཞིན་དུ་གསལ་བྱས་སྟོང་པས། ཚུལ་དེ་ལྟ་བུའི་ཞབས་ཏོག་ཏུ་དམིགས་ནས་༧ བཙུན་པ་བློ་གསལ་བསྟན་སྐྱོང་གིས་ཕུར་བུའི་ལོ་ཁྲུམས་ཀྱི་ཟླ་བའི་ཚེས་ལྔ་ལ་གདན་ས་ཆེན་པོ་ཞྭ་ལུ་རི་ཕུག་གི་སྒྲུབ་ཁང་རྣམ་གྲོལ་ཡང་རྩེར་སྦྱར་བའོ། །འདིས་ཀྱང་འཁོར་བ་སྡུག་བསྔལ་